Paonis

Paoni (), arba Payni () – dešimtasis Koptų kalendoriaus mėnuo, turintis 30 dienų ir maždaug atitinkantis laikotarpį tarp birželio 8 ir liepos 7 d. Grigaliaus kalendoriuje.

Istorija 
Šis mėnuo egzistavo jau Senosios karalystės laikotarpiu, ir buvo vienuoliktasis metų mėnuo. Dėl to jis buvo vadinamas trečiuoju šemu sezono mėnesiu (3-nw-šmw). Kadangi jo metu buvo garbinamas teisingumo ir teismų dievas Chentechtajus, ilgainiui jam prigijo pavadinimas Chenti-Chet. Naujojoje karalystėje mėnesiui buvo suteiktas pavadinimas Pa-en-Inet, pagal pagrindinę šiuo mėnesiu švenčiamą šventę Inet. Galiausiai jis išsivystė į koptišką Paoni.

Pačioje pradžioje jis sutapo su laikotarpiu, maždaug atitinkančiu balandžio II pusę ir gegužės I pusę (Memfyje prasidėdavo balandžio 15 d.) pagal Grigaliaus kalendorių, tačiau dėl to, kad Egipto kalendoriaus metai ne visai atitiko Saulės (Sirijaus) metus, šis mėnuo ilgainiui išpuldavo vis anksčiau, lyginant su Nilo potvyniais ir Sirijaus patekėjimu (t. y. Nilo potvyniai prasidėdavo vis vėliau kalendoriuje, kas 4 metus vėluodami viena diena). 1321 m. pr. m. e., praėjus vienam Sotiniam ciklui (t. y. 1460 m.), Chenti-Chet mėnuo vėl sugrįžo į pirminę padėtį Nilo patvynių atžvilgiu. 1291 m. pr. m. e. faraonas Amenofis I įvykdė kalendoriaus reformą, paskelbdamas Techi (Džehuti) pirmuoju metų mėnesiu, ir tada Chenti-Chet (Pa-en-Inet) tapo žinomas kaip antrasis šemu mėnuo.

Kadangi metų ilgis nebuvo reformuotas, Pa-en-Inet vėl ėmė atsilikti. 22 m. pr. m. e. įvykdžius kalendoriaus reformą ir įvedus Koptų kalendorių, Paonio pradžia buvo fiksuota Julijaus kalendoriaus atžvilgiu (t. y. gegužės 26 d.).

XVI a. reformavus Julijaus kalendorių ir įvedus Grigaliaus, iki mūsų laikų susidarė 13 d. skirtumas tarp Grigaliaus ir koptų kalendoriaus. Dėl to paonio 1 d. dabar sutampa su birželio 8 d.

Egiptiečių mėnesiai